
注讘讜讚讛 讝专讛 讻讝 注"讗 - 驻讬专讜砖 砖讟讬讬谞讝诇抓

讘专讜驻讗 诪讜诪讞讛 砖讗讬谉 讞讜砖砖讬诐 砖讬拽诇拽诇 讗转 砖诪讜 讛讟讜讘 讜讬讘讜讗 诇讛讝讬拽. 讜讛讜讗 诪转讗讬诐 诇诪住讜驻专 讚讻讬 讗转讗 [砖讻讗砖专 讘讗] 专讘 讚讬诪讬 诪讗专抓 讬砖专讗诇 诇讘讘诇 讗诪专 讘砖诐 专' 讬讜讞谞谉: 专讜驻讗 讙讜讬 讗诐 讛讬讛 诪讜诪讞讛 诇专讘讬诐 鈥� 诪讜转专 诇讛转专驻讗 诪诪谞讜.


 讜诪爪讚 讗讞专 诪拽砖讬诐: 讜住讘专 [讜讛讗诐 住讘讜专] 专' 讬讛讜讚讛 砖讻讜转讬 砖驻讬专 讚诪讬 [讬驻讛, 专讗讜讬] 砖讬诪讜诇? 讜讛转谞讬讗 [讜讛专讬 砖谞讜讬讛 讘专讬讬转讗]: 讬砖专讗诇 诪诇 讗转 讛讻讜转讬, 讜讻讜转讬 诇讗 讬诪讜诇 讗转 讬砖专讗诇, 诪驻谞讬 砖诪诇 诇砖诐 讛专 讙专讝讬诐, 讜砖诐 诪爪讜讬讛 注讘讜讚讛 讝专讛 砖诇讛诐, 讗诇讜 讚讘专讬 专' 讬讛讜讚讛.


讗诪专 诇讜 专' 讬讜住讬: 讜讻讬 讛讬讻谉 诪爪讬谞讜 (诪爪讗谞讜) 砖诪爪讜讜转 诪讬诇讛 爪专讬讻讛 诪谉 讛转讜专讛 诇讛讬讜转 诇砖诪讛 砖讬讻讜讜谉 讛诪讜讛诇 诇砖诐 诪爪讜讛? 讗诇讗 诪诇 讛讻讜转讬 讜讛讜诇讱 注讚 砖转爪讗 谞砖诪转讜, 讜讗讬谉 诇谞讜 诇讞砖讜砖 诇讻讜讜谞讜转讬讜! 讛专讬 砖专' 讬讛讜讚讛 驻讜住诇 诪讬诇讛 讘讻讜转讬!


讗诇讗, 诇注讜诇诐 讗讬驻讜讱 讻讚讗驻讻讬谞谉 诪注讬拽专讗 [转讛驻讜讱 讗转 讛讚注讜转 讻诪讜 砖讛驻讻谞讜 诪转讞讬诇讛], 砖专' 讬讛讜讚讛 讗讜住专 诪讬诇讛 讘讻讜转讬 讜诪转讬专 讘讙讜讬, 讜讚拽讗 拽砖讬讗 [讜诪讛 砖拽砖讛] 诪讚讘专讬 专' 讬讛讜讚讛 注诇 讚讘专讬 专' 讬讛讜讚讛 砖讗诪专 砖讛讙讜讬 驻住讜诇 诇诪讜诇 鈥� 讛讛讬讗 [讗讜转讛 砖讬讟讛] 砖诇 专' 讬讛讜讚讛 讛谞砖讬讗 讛讬讗, 讜诇讗 讚讘专讬 专' 讬讛讜讚讛 住转诐 (砖讛讜讗 专' 讬讛讜讚讛 讘谉 讗诇注讗讬).


讚转谞讬讗 [砖砖谞讜讬讛 讘专讬讬转讗], 专' 讬讛讜讚讛 讛谞砖讬讗 讗讜诪专: 诪谞讬谉 诇诪讬诇讛 讘讙讜讬 砖讛讬讗 驻住讜诇讛? 转诇诪讜讚 诇讜诪专: "讜讗转讛 讗转 讘专讬转讬 转砖诪讜专" (讘专讗砖讬转 讬讝, 讟). 讜讚谞讬诐 讘讘专讬讬转讗 讝讜 砖讛讘讗谞讜.


讗诪专 专讘 讞住讚讗: 诪讗讬 讟注诪讗 [诪讛 讛讟注诐] 砖诇 专' 讬讛讜讚讛 砖驻讜住诇 诪讬诇讛 砖诇讗 诇砖诐 砖诪讬诐? 讚讻转讬讘 [砖谞讗诪专]: "讜讻讬 讬讙讜专 讗转讱 讙专 讜注砖讛 驻住讞 诇讛' 讛诪讜诇 诇讜 讻诇 讝讻专" (砖诪讜转 讬讘, 诪讞), 讜讬砖 诇拽专讜讗 "诇讛' 讛诪讜诇", 讻诇讜诪专 砖讻讜讜谞转 诪注砖讛 讛诪讬诇讛 爪专讬讻讛 诇讛讬讜转 诇砖诐 讛'. 讜专' 讬讜住讬 诪讛 讟注诪讜? 讻转讜讘: "讛诪讜诇 讬诪讜诇" (讘专讗砖讬转 讬讝, 讬讙), 砖诇砖讜谉 讻驻讜诇讛 讝讜 诪砖诪注讛 专讬讘讜讬 鈥� 讘讻诇 讗讚诐.


 讜砖讜讗诇讬诐:  讜讗讬讚讱 [讜讛讗讞专] 专' 讬讜住讬, 讛讻转讬讘 [讛专讬 谞讗诪专]: "诇讛' 讛诪讜诇"! 讜诪砖讬讘讬诐: 讛讛讜讗 讘注谞讬谉 驻住讞 讻转讬讘 [谞讗诪专] 讜诇诇诪讚谞讜 砖讗转 拽专讘谉 讛驻住讞 爪专讬讱 诇讛拽专讬讘 诇砖诪讜. 讜诪爪讚 讗讞专 砖讜讗诇讬诐: 讜讗讬讚讱 谞诪讬 讛讻转讬讘 [讜讛讗讞专 专' 讬讛讜讚讛 讙诐 讻谉, 讛专讬 谞讗诪专]: "讛诪讜诇 讬诪讜诇"! 讜诪讛 诇诪讚 讛讜讗 诪讻驻诇 诇砖讜谉 讝讜? 讜诪砖讬讘讬诐: 诇讚注转讜, 讚讘专讛 转讜专讛 讻诇砖讜谉 讘谞讬 讗讚诐, 讜讗讬谉 诇诇诪讜讚 诪讻讱 讛诇讻讛.


讗 讗讬转诪专 [谞讗诪专]: 诪谞讬谉 诇诪讬诇讛 讘讙讜讬 砖讛讬讗 驻住讜诇讛? 讚专讜 讘专 驻驻讗 诪砖诪讬讛 [诪砖诪讜] 砖诇 专讘 讗诪专: 诪谉 讛讻转讜讘 "讜讗转讛 讗转 讘专讬转讬 转砖诪专" (讘专讗砖讬转 讬讝, 讟), 讻诇讜诪专, 讗转讛, 砖讛谞讱 讘谉 讘专讬转, 讜讝专注讱. 讜专' 讬讜讞谞谉 讗诪专 砖诇讜诪讚讬诐 诪谉 讛驻住讜拽 "讛诪讜诇 讬诪讜诇" (讘专讗砖讬转 讬讝, 讬讙),


讜讛讜讗 诪驻专砖讜: 砖讻讜讜谞转讜 诪讬 砖谞讬诪讜诇 讛讜讗 讬诪讜诇 讗讞专讬诐. 讜砖讜讗诇讬诐: 诪讗讬 讘讬谞讬讬讛讜 [诪讛 讛讛讘讚诇 讘讬谞讬讛诐] 诇诪注砖讛? 讜诪砖讬讘讬诐: 注专讘讬 诪讛讜诇 讜讙讘谞讜谞讬 诪讛讜诇, 讘讝讛 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇 诇讛诇讻讛], 砖诪谞讛讙诐 砖讛诐 谞讬诪讜诇讬诐 讗讘诇 讗讬谞诐 讘谞讬 讘专讬转 诪讬砖专讗诇, 诪讗谉 讚讗诪专 [诪讬 砖讗讜诪专] 砖讛诇讬诪讜讚 讛讜讗 诪谉 讛讻转讜讘 "讛诪讜诇 讬诪讜诇" 鈥� 讗讬讻讗 [讬砖, 诪转拽讬讬诐] 讘诪拽专讬诐 讗诇讛 讛转谞讗讬, 砖讛专讬 谞讬诪讜诇讬诐 讛诐, 讜诪讗谉 讚讗诪专 [讜诪讬 砖讗讜诪专] "讗转 讘专讬转讬 转砖诪专" 鈥� 诇讬讻讗 [讗讬谉 讻讗谉], 砖讛专讬 讗讬谞诐 讘讻诇诇 讛讘专讬转 砖诇 讛' 注诐 讗讘专讛诐.


 讜砖讜讗诇讬诐:  讜诇诪讗谉 讚讗诪专 [讜诇讚注转 诪讬 砖讗讜诪专] "讛诪讜诇 讬诪讜诇" 讗讬讻讗 [讬砖] 讛讬转专 砖讬诪讜诇 讙讜讬 谞讬诪讜诇? 讜讛转谞谉 [讜讛专讬 砖谞讬谞讜 讘诪砖谞讛]: 诪讬 砖谞讜讚专 讜讗讜诪专 "拽讜谞诐 讘讗讬住讜专 讘谞讚专 砖讗谞讬 谞讛谞讛 诪谉 讛注专诇讬诐" 鈥� 诪讜转专 讘讛谞讗讛 讘注专诇讬 讬砖专讗诇 讻诇讜诪专, 讘讗讚诐 诪讬砖专讗诇 讗祝 砖讛讜讗 注专诇, 讜讗住讜专 讘讙讜讬诐, 讜讗祝 讘诪讜诇讬 讗讜诪讜转 讛注讜诇诐; 讗诇诪讗 [诪讻讗谉], 讗祝 注诇 讙讘 讚诪讛讬诇讬, 讻诪讗谉 讚诇讗 诪讛讬诇讬 讚诪讜 [讗祝 注诇 驻讬 砖讛诐 谞讬诪讜诇讬诐, 讻诪讬 砖讗讬谞诐 谞讬诪讜诇讬诐 讛诐 谞讞砖讘讬诐]!


讗诇讗 讻讱 爪专讬讱 诇讜诪专: 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇] 诇注谞讬谉 讬砖专讗诇 砖诪转讜 讗讞讬讜 诪讞诪转 诪讬诇讛, 讜讻讬讜谉 砖住讻谞讛 讛讬讗 诇诪讜诇 讗讜转讜 诇讗 诪诇讜讛讜, 诇诪讗谉 讚讗诪专 [诇讚注转 诪讬 砖讗讜诪专] "讜讗转讛 讗转 讘专讬转讬 转砖诪专" 鈥� 讗讬讻讗 [讬砖], 砖讛专讬 讘讻诇诇 讝专注讜 砖诇 讗讘专讛诐 讛讜讗, 讗诇讗 砖讛讜讗 讗谞讜住 讜讗讬谞讜 讬讻讜诇 诇拽讬讬诐 诪爪讜讛 讝讜, 诇诪讗谉 讚讗诪专 [诇讚注转 诪讬 砖讗讜诪专] "讛诪讜诇 讬诪讜诇" 鈥� 诇讬讻讗 [讗讬谉 讻讗谉], 砖讛专讬 讛讜讗 注爪诪讜 讗讬谞讜 谞讬诪讜诇.


 讜砖讜讗诇讬诐:  讜讛讗诐 诇诪讗谉 讚讗诪专 [讜诇讚注转 诪讬 砖讗诪专] "讛诪讜诇 讬诪讜诇" 诇讬讻讗 [讗讬谉 讻讗谉]? 讜讛转谞谉 [讜讛专讬 砖谞讬谞讜 讘诪砖谞讛]: "拽讜谞诐 砖讗谞讬 谞讛谞讛 诪诪讜诇讬诐" 鈥� 讗住讜专 讘注专诇讬 讬砖专讗诇 讜诪讜转专 讘诪讜诇讬 讗讜诪讜转 讛注讜诇诐; 讗诇诪讗 [诪讻讗谉] 砖讗祝 注诇 讙讘 讚诇讗 诪讛讬诇讬, 讻诪讗谉 讚诪讛讬诇讬 讚诪讜 [讗祝 注诇 驻讬 砖讗讬谞诐 谞讬诪讜诇讬诐, 讻诪讬 砖谞讬诪讜诇讬诐 讛诐 谞讞砖讘讬诐]!


讗诇讗 讬砖 诇讚讞讜转 讛住讘专 讝讛 讜诇讜诪专 讻讬 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇] 诇讙讘讬 讗砖讛, 诇诪讗谉 讚讗诪专 [诇讚注转 诪讬 砖讗讜诪专] "讜讗转讛 讗转 讘专讬转讬 转砖诪讜专" 鈥� 诇讬讻讗 [讗讬谉 讻讗谉], 讗讬谞讛 讬讻讜诇讛 诇诪讜诇, 砖讗砖讛 诇讗讜 [讗讬谞讛] 讘转 诪爪讜转 诪讬诇讛 讛讬讗, 砖讗讬谉 诪爪讜讛 讝讜 砖讬讬讻转 讘讛, 讜诇诪讗谉 讚讗诪专 [讜诇讚注转 诪讬 砖讗讜诪专] "讛诪讜诇 讬诪讜诇", 砖诪讬 砖谞讬诪讜诇 讬诪讜诇 鈥� 讗讬讻讗 [讬砖 讻讗谉], 讜讛讬讗 讻砖专讛 诇诪讜诇, 诪砖讜诐 砖讗砖讛 讻诪讗谉 讚诪讛讬诇讗 讚诪讬讗 [讻诪讬 砖谞讬诪讜诇讛 谞讞砖讘转].


讜砖讜讗诇讬诐: 讜诪讬 讗讬讻讗 诇诪讗谉 讚讗诪专 [讜讛讗诐 讬砖 诪讬 砖讗讜诪专] 砖讗砖讛 诇讗 讻砖专讛 诇诪讜诇? 讜讛讻转讬讘 [讜讛专讬 谞讗诪专]: "讜转拽讞 爪驻专讛 爪专 讜转讻专讜转 讗转 注专诇转 讘谞讛" (砖诪讜转 讚, 讻讛), 诪砖诪注 砖讗讬砖讛 诪诇讛! 讜诪砖讬讘讬诐: 拽专讬 讘讬讛 [拽专讗 讘讜] 讘诪拽专讗 讝讛: "讜转拽讞" 讻诇讜诪专, 砖诇讗 诇拽讞讛 讘注爪诪讛, 讗诇讗 讗诪专讛 诇讗讞专 诇注砖讜转 讝讗转. 讜诪拽砖讬诐, 讜讛讻转讬讘 [讜讛专讬 谞讗诪专]: "讜转讻专转"! 讜诪砖讬讘讬诐: 拽专讬 讘讬讛 [拽专讗 讘讜] "讜转讻专转", 砖讗诪专讛 诇讗讬谞讬砖 讗讞专讬谞讗 讜注讘讚 [诇讗讬砖 讗讞专 讜注砖讛]. 讜讗讬讘注讬转 讗讬诪讗 [讜讗诐 转专爪讛 讗诪讜专]: 讗转讬讗 讗讬讛讬 讜讗转讞诇讛 [讘讗讛 讛讬讗 讜讛转讞讬诇讛], 讜讗转讗 [讜讘讗] 诪砖讛 讜讗讙诪专讛 [讜讙诪专讛]. 讜讗诐 讻谉 讗讬谉 诪讻讗谉 专讗讬讛 讙诪讜专讛.


讘 诪砖谞讛 诪转专驻讗讬谉 诪讛谉 诪谉 讛讙讜讬诐 专讬驻讜讬 诪诪讜谉, 讗讘诇 诇讗 专讬驻讜讬 谞驻砖讜转. 讜讗讬谉 诪住转驻专讬谉 诪讛谉 讘讻诇 诪拽讜诐 诪驻谞讬 讛住讻谞讛, 砖诇讗 讬讞转讜讱 讛讙讜讬 讗转 爪讜讜讗专讜 讘转注专, 讚讘专讬 专' 诪讗讬专. 讜讞讻诪讬诐 讗讜诪专讬诐: 讘专砖讜转 讛专讘讬诐 诪讜转专 诇讛住转驻专, 诪砖讜诐 砖讗谞砖讬诐 诪爪讜讬讬诐 砖诐, 讗讘诇 诇讗 讘讬谞讜 诇讘讬谞讜. 


讙 讙诪专讗 讜诪讘专专讬诐: 诪讗讬 [诪讛] 驻讬专讜砖 "专讬驻讜讬 诪诪讜谉" 讜诪讗讬 [讜诪讛] 驻讬专讜砖 "专讬驻讜讬 谞驻砖讜转"? 讗讬诇讬诪讗 [讗诐 转讗诪专] 砖"专讬驻讜讬 诪诪讜谉" 讻讜讜谞转讜 讘砖讻专, "专讬驻讜讬 谞驻砖讜转" 讻讜讜谞转讜 讘讞谞诐 鈥� 诇讬转谞讬 [砖讬砖谞讛] 讘驻砖讟讜转: 诪转专驻讗讬谉 诪讛谉 讘砖讻专 讗讘诇 诇讗 讘讞谞诐!


讗诇讗 转讗诪专 砖讻讱 讬砖 诇驻专砖: "专讬驻讜讬 诪诪讜谉" 鈥� 砖诪转专驻讗 讘讚讘专 砖讗讬谉 讘讜 住讻谞讛, "专讬驻讜讬 谞驻砖讜转" 鈥� 讚讘专 砖讬砖 讘讜 住讻谞讛, 讜讛讗诪专 [讜讛专讬 讗诪专] 专讘 讬讛讜讚讛: 讗驻讬诇讜 专讬讘讚讗 讚讻讜住讬诇转讗 诇讗 诪转住讬谞谉 诪讬谞讬讬讛讜 [讞转讱 砖诇 讛拽讝转 讛讚诐 讗讬谉 讗谞讜 诪转专驻讗讬诐 诪讛诐], 砖讬砖 诇讞砖讜砖 讗驻讬诇讜 讘驻爪注 拽讟谉 讻讝讛!


讗诇讗 讻讱 爪专讬讱 诇讜诪专: "专讬驻讜讬 诪诪讜谉" 鈥� 讛讜讗 专讬驻讜讬 讘讛诪转讜, "专讬驻讜讬 谞驻砖讜转" 鈥� 讻讜讜谞转讜 讙讜驻讬讛 [讙讜驻讜 砖诇讜]. 讜讛讬讬谞讜 [讜讝讛讜] 诪讛 砖讗诪专 专讘 讬讛讜讚讛: 讗驻讬诇讜 专讬讘讚讗 讚讻讜住讬诇转讗 诇讗 诪转住讬谞谉 诪讬谞讬讬讛讜 [讞转讱 砖诇 讛拽讝转 讛讚诐 讗讬谉 讗谞讜 诪转专驻讗讬诐 诪讛诐].


讗诪专 专讘 讞住讚讗 讗诪专 诪专 注讜拽讘讗: 讗讘诇 讗诐 讗诪专 诇讜 讛讙讜讬 砖住诐 驻诇讜谞讬 讬驻讛 诇讜 诇专驻讜讗转 诪讞诇讛 讝讜, 讜住诐 驻诇讜谞讬 专注 诇讜 鈥� 诪讜转专 诇讛住转讬讬注 讘注爪转讜, 讜诪讚讜注?

